1Jilanaka, ni ućhumnaka achchi ephnakaź ni lhokh qota qaqhta niźaśa ninakaź thappacha tshir qostan oqhta xalla ni anaź thatźnakićha. 2Xalla niźtikiśtan ninakaki ni qot qhaśtan wawtistan niźaśa tshirźtan wawtistan Moisestan chika khissićha. 3Niźtaśaqaś thappacha ninakaki ni Yöś thäta taqunaka katoqchićha 4niźaśa ninakaki ni Yöś thäta taqunaka tanśićha. Niźaśa ninakź oqhś jikhśkiś ni kur aqhkiśtan thappacha ni Yöś qhaś likhchićha, xalla ni aqhiki Criśtutaćha. 5Ans ninakźkiśtan jilamanqha Yöśkiśtan ana śumanakataćha, xalla niźtikiśtan ninakź xañchiki ni ch'eqti yoqkiś thxotta eklichićha. 6Thappacha tinakaki ućhumnak näśxapa watchićha, niźaśa ana ućhumnak ana śumanaka pinsiśxapa, ana ninakaź pinsita irata. 7Xalla niźtikiśtan anćhukki anaź ni źoñiź päta yöśnaka amta, niźaśa yaqhap ni achchi ephnakaki ni yöśnaka amtichićha, xalla ni khjirtikiśiki tuź khićha: “Ni źoñinakaki lulhśxapa niźaśa likhśxapa julśñićha, neqhśtan ninakaki tshitsku ni źoñiź päta yöśnaka amtikan tsathchićha.” 8Niźaśa ućhumnaka anaź ni iź iśkiś quś thäla, xalla ni ućhumnaka achchi ephnakaki nuź pächićha, niźaśa ninakaki tshi nöxiqaś piśk qhalu chheph milchiś źoñinaka tikhśićha. 9Niźaśa ućhumnakki anaź Criśtu ujkiś thxotś pekla, xalla ni ućhumnaka achchi ephnakźkiśtanaki nuź pächićha, xalla niźtikiśtan ninakaki ni śqoranakaź ćh'atta tikhśićha. 10Niźaśa anćhukki anaź Yöśxapa chucha, xalla ni achchi ephnakźkiśtanaki nuź chuchchićha, neqhśtan ni konñi anjilaki ninaka konchićha. 11Thappacha tinakaki ni ućhumnaka achchi ephnakźkiś watchićha ućhumnak näśxapa, niźaśa ninakaki khjirtaćha ti xaśta qamañkiś qamñi źoñinaka tukitan näśnaxu. 12Niźaśa ni thupi khiśpekñiki, xalla nïki ni thxotskiśtanx kuytaśla. 13Niźaśa anćhukki źoñź xañchikiś ana awantichuk llakinaka ana watchinćhukćha. Niźaśa anćhukki Yöśkiś tasna, niźaśa Yöśki ni ana awantichuk llakinakkiśtan anćhuk anaź t'aqhisqatakićha. Niźaśa ni llakiź thonanaki, Yöśki anćhuk liwriyakićha niźaśa Yöśki anćhuk ni llakinaka awantisqatakićha. 14Xalla niźtikiśtan weth q'ay jilanaka, anćhukki ni źoñiź päta yöśnakźkiśtan saraqa. 15Niźaśa werhki anćhukakiś tshi näśi źoñźkiśtaqaś chiyućha: Niźaśa anćhukpachaź ti weriź chïta näśna. 16Niźaśa ućhumnakki ni Yöś śuma tasa tanźkanaki, ¿anax nïki ni Criśtuź lhokhźtan palt'itaya? Niźaśa ni t'anta ćh'alhźkanaki, ¿anax nïki ni Criśtuź xañchiźtan palt'itaya? 17Niźaśa ućhumnakki añcha tamaćha, thappacha ućhumnakki ni t'antikiśtankamaź lulhćha, xalla niźtikiśtan ućhumnakki tshi xañchichiśćhumćha. 18Niźaśa anćhukki ni Israel źoñinaka sutpacha cherźna: Xalla ni wilana thxotta uywanaka lulhñiki, xalla ni źoñinakaki ni altara amtitikiś mitiśićha. 19Xalla ti chïkuśti anal ni źoñiź päta yöś anapan walurchiśśa khiwćha, niźaśa ni źoñiź päta yöśkiś thxotta chhiświki anaź tshan khjusa yaqha chhiświkiśtan khesaćha. 20Niźaśa ni ana Yöś kirïñi źoñinakaki wilana thxotćhax nïki, Saxranakźkinź thxotćha, ans anaź Yöśkin thxotćha, niźaśa werhki anćhuk ana ni Saxriźtan munaśiñi pekućha. 21Niźaśa anćhukki anaź Yöś taskiśtan niźaśa Saxriź taskiśtan likasaćha; niźaśa anćhukki anaź Yöś miśkiś niźaśa Saxriź miśkiś mitiśasaćha. 22¿Uśh anćhukki Yöś źaxwaź śhikinś pekxa? ¡Ućhumnakki anaź Yöśkiśtan tshanti aśśiśki! 23Niźaśa anćhukakiśtan yaqhapanakaki, tuź khićha: “Tshisuñki ćhhulu päśpekkuź päsaćha.” Nïki nuźupanśaćha, ans anaź thappacha nuź päś wakiśićha. Niźaśa tshïsuñaki ćhhulu päśxapami liwriźlax nïki, ans anaź thappacha ni Yöś kirïchi jilanaka quśnasaćha. 24Niźaśa anaź perśun xaqiñaqaś pekśki, ans thapatiź xaqiñaź munśki. 25Niźaśa anćhukki ni chhiświ tuyśnakźkiśtan thappachaź lula, ans ana ni chhiświ xaqhsiktan thonchiźlax xalla ni ana pinsiźku. 26Niźaśa thappacha ti yoqa niźaśa neqhś źelhñi ćhhultaqinakami Yöś Tatźtakamaćha. 27Niźaśa tshi ana Yöś kirïchi źoñi am ćhheri lulhśxapa maśnasaź nïki, anćhukki oqhśaqaś pekasaź nïki oqa, niźaśa ćhhuluqat amkiś onaćhani ni thappacha lula, niźaśa anćhukki anaź anćhuka quśkiś ćhhulumi pinsa. 28Niźaśa anćhukakiś tshïsuña maśnasaź nïki: “Ti chhiświki wilana thxottaćha”, neqhśtan źoñiź anćhukakiś maśtikiśtan anćhukki anaź ni chhiświ lula, niźaśa Yöś Tatźtaćha ti yoqami niźaśa ti yoqkiś źelhñi ćhhultaqinakami. 29Werhki anal anćhuka quśkiś pinsiś chiyućha, ans ni yaqha źoñinakźkinl chiyućha. 30Niźaśa werhki ćhherkiśtan Yöśkin sparakiź khinćha, ¿qhaźtikiśtan ninakaki weriź lulhtikiśtan źaxwasaxo? 31Niźaśa anćhukki lulhkanaki niźaśa likhkanami niźaśa ćhhultaqinaka päkanaki Yöśkinpanź alt'a. 32Niźaśa anćhukki anaź jëkhźkiśimi ana śumanaka thëźna; ni judiu źoñinakźkiśimi niźaśa ni ana judiu źoñinakźkiśimi, niźaśa ana ni Yöś kirïchi jilanakźkiśimi. 33Niźaśa werhki thapa ćhhultaqinakkiś niźaśa thappacha ti źoñinakź quś wali khisqatś pekućha, ana weth perśun xaqiñaqaś munkan ans thapatiź xaqiñal munućha, xalla ninaka liwrïta khexu.
ayr_Latn